Karl Otto Meyer, tidligere mangeårig landdagsmand for Sydslesvigsk Vælgerforening (SSW) i landdagen i Kiel, er død.

Det skriver Flensborg Avis.

Han døde søndag aften i sit hjem i Skovlund i nærheden af Flensborg og blev 87 år.

Ud over at være det danske mindretals forkæmper i Tyskland, var han også tidligere chefredaktør på Flensborg Avis.

Sat politikerkursen i 1942

Ifølge avisen lå det i kortene, at Karl Otto Meyer skulle blive politiker. Allerede som 14-årig elev på Duborg-Skole bestemte han sig for at blive politiker under et besøg på Folketinget i 1942.

Han havde endda valgt sin stol på tinget, hvor han gerne ville repræsentere Sydslesvig.

For familien var overbevist om, at landsdelen ville vende hjem til Danmark efter den forhadte krig.

Karl Otto Meyer blev født 16. marts 1928 i Adelbylund ved Flensborg, og 29. december 1949 blev han gift med Marie, der døde i 2011.

Karl Otto Meyer kom sig aldrig helt over tabet af sin hustru, skriver Flensborg Avis.